Američki proizvođač popularnih iPhonea je, uz Microsoft i Google te mnoge druge, samo još jedna od kompanija koje su kroz godine, dobrim dijelom radi američke porezne politike, na računima skupile enormne iznose, a nagađanja što će Apple napraviti s tim novcem ne prestaju

Visina iznosa na Appleovim računima možda jest ono što tu kompaniju pomalo izdvaja iz 'prosjeka', no činjenica je da se u sličnim slatkim mukama nalazi solidan broj američkih kompanija. Riječ je ponajprije o korporacijama iz informatičkog sektora, ali i proizvođačima lijekova ili automobila, koji već godinama ostvarenu dobit ljubomorno čuvaju u svojim trezorima. Tako, na primjer, Microsoft, Oracle, Cisco ili Alphabet (matična kompanija Googlea ), ali i Pfizer i Merck , raspolažu s desecima milijardi dolara za koje se čini da ne znaju kako bi ih potrošili.

Prvo je potrebno objasniti otkud svim tim kompanijama toliko novca. Najkraće objašnjenje glasi da je to novac koji te kompanije drže na računima izvan Sjedinjenih Američkih Država zbog izbjegavanja poreza. SAD ima jednu od najviših stopa poreza na dobit na svijetu, od 35 posto, a tamošnji porezni propisi omogućavaju američkim kompanijama da porez na dobit ostvarenu u inozemstvu ne plaćaju sve do trenutka dok tu dobit prebace u SAD. Uz privlačne uvjete koje im omogućavaju porezni sustavi nekolicine država, poput Irske, Luksemburga, Singapura i još nekih, sve je to rezultiralo da američke kompanije već godinama svoje profite gomilaju na računima izvan SAD-a ne želeći ih prebaciti u Ameriku jer bi tada morale platiti visoki porez.

Stoga se s vremena na vrijeme, kad ti iznosi premaše neke zvučne iznose ili dosegnu rekordne visine, javljaju nagađanja oko toga što bi pojedina kompanija mogla napraviti s novcem koji joj stoji na raspolaganju. U takvoj se situaciji, zahvaljujući između ostalog i činjenici da je samo u tri mjeseca 'zaliha' porasla za deset milijardi dolara, ovih dana našao i Apple.

Potrebno je još i napomenuti da iako se zbog jednostavnosti spominje da Apple ima 257 milijardi dolara gotovine, istina je da je taj iznos raspodijeljen među nekoliko računovodstvenih stavki. Dio novca se nalazi na računima u bankama, a popriličan iznos, oko 190 milijardi dolara, investiran je u vrijednosnice koje se vrlo lako može unovčiti, a koje Appleu donose nešto veću zaradu nego da taj novac samo leži na nekom računu u banci.